  

**Министерство на земеделието**

**П О К А Н А**

**за участие в избор на представители на юридически лица с нестопанска цел, имащи отношение към интервенциите на Стратегическия план за развитие на земеделието и селските райони (СПРЗСР 2023-2027), за наблюдатели с право на съвещателен глас в Комитета за наблюдение на СПРЗСР (2023-2027 г.)**

Съгласно чл. 11, т. 9 от Постановление № 302 от 29 септември 2022 г. на Министерския съвет за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (ПМС № 302/29.09.2022 г.) се създава Комитет за наблюдение на Стратегическия план за развитие на земеделието и селските райони за периода 2023-2027 г. Основните функции на Комитета за наблюдение са: да следи за напредъка в изпълнението на Стратегическия план; да одобрява предложения за измененията му и критерии за подбор на операции; да утвърждава проект на индикативната годишна работна програма и други, съгласно чл. 12, ал. 1 от ПМС № 302/29.09.2022 г.

В чл. 13, ал. 9, т. 9 от ПМС № 302/29.09.2022 г. е определено, че в състава на Комитетите за наблюдение (КН) на програмите, съфинансирани от ЕФСУ, могат да участват представители на юридическите лица с нестопанска цел като наблюдатели със съвещателен глас. Изборът на представители на юридически лица за наблюдатели в КН се осъществява в съответствие с Механизъм за избор, утвърден от ръководителя на управляващия орган на СПРЗСР (2023-2027 г.).

В състава на Комитета за наблюдение на СПРЗСР (2023-2027 г.) като наблюдатели с право на съвещателен глас може да участва по един представител на следните групи юридически лица с нестопанска цел, работещи в областта на:

1. животновъдство

2. плодове и зеленчуци

3. хранително-вкусова и преработвателна

4. пчеларство

5. групи на производители

6. развитие на микро, малки и средни предприятия в областта на неземеделския сектор в селските район

7.насърчаване на схеми за качество

8. къси вериги на доставка

9. вероизповедания.

10. насърчаване на конкурентоспособността в растениевъдството

11. сътрудничество и коопериране

Канят се всички заинтересовани юридически лица с нестопанска цел, работещи в изброените по-горе сфери, да подадат заявление /по образец/ за участие в избора на наблюдатели в Комитета за наблюдение на СПРЗСР (2023-2027 г.).

Юридическите лица с нестопанска цел трябва да отговарят на следните критерии:

1. да са регистрирани по реда на Закона за юридическите лица с нестопанска цел най-малко 1 година преди момента на подаване на заявлението;

2. да са действащи и активно осъществяващи целите си не по-малко от 1 година от датата на подаване на заявлението;

3. да са участвали със становища и предложения в съвети, законодателни инициативи и програми, имащи значение за Общата селскостопанска политика и състоянието на селското стопанство, хранително-вкусова промишленост или иновациите в земеделието и/или да има опит в разработването, изпълнението, мониторинга или оценката на програми и проекти, съфинансирани със средства от Европейския земеделски фонд за развитие на селските райони (ЕЗФРСР) или Европейския фонд за гарантиране на земеделието (ЕФГЗ).

В срок до 10 работни дни от датата на публикуването на поканата всяко заинтересовано лице подава писмено заявление за участие в избора до заместник-министъра на земеделието.

ЮЛНЦ не може да подаде повече от едно заявление.

Писменото заявление се представя по образец, неразделна част от поканата, утвърдено от заместник-министъра на земеделието. Към заявлението се прилагат:

1. копие на удостоверение за актуално състояние, издадено от компетентния съд (в случай че то не е вписано в Регистъра на юридическите лица с нестопанска цел към Агенцията по вписванията).

2. декларация за обстоятелствата по чл. 2 ал. 1, т. 1, 2 3, (по образец), неразделна част от Механизма;

3. списък и описание на опита в разработването, изпълнението, мониторинга и оценката на проекти, програми, дейности и законодателни инициативи, съгласно чл. 2, ал. 1, т. 3 от Механизма, както и други документи, доказващи изпълнението им.

4. декларация за териториален обхват и обработка на лични данни (по образец).

Юридическите лица с нестопанска цел, които са подали в срок заявления по образец и отговарят на посочените критерии, ще бъдат уведомени и ще бъдат поканени да излъчат по един общ представител на съответната група организации и до трима заместника.

В срок от 10 работни дни след изтичане на срока на поканата, Ръководителят на УО уведомява юридическите лица с нестопанска цел, отговарящи на критериите по чл. 2 от Механизма и ги кани да излъчат общ представител на съответната група и до трима негови заместници. Избраните ЮЛНЦ от всяка група определят представителите си с консенсус, а при липса на консенсус - провеждат жребий.

В срок до 5 работни дни от получаване на уведомлението избраните ЮЛНЦ писмено информират ръководителя на управляващия орган за излъчения представител и неговите заместници, като представят доказателства за общото им одобрение.

Излъченият представител и неговите заместници трябва да отговарят на следните условия:

1. да не са осъждани с влязла в сила присъда, за престъпление по служба, измама, корупция, участие в престъпна организация или всякаква друга незаконна дейност, накърняваща финансовите интереси на Европейския съюз;

2. да имат минимум 1 година опит в сферата на дейност на номиниралата ги организацията;

3. да са участвали със становища и предложения в съвети, законодателни инициативи, програми, тематични работни групи, имащи значение за общата селскостопанска политика и/или да имат опит в разработването, изпълнението, мониторинга или оценката на програми и проекти, финансирани със средства от ЕЗФРСР или ЕФГЗ;

4. да са служители или да участват в управлението на номиниралата ги организация.

Писмените заявления се представят на адрес: 1040 гр. София, бул. „Христо Ботев" 55, Министерство на земеделието в срок до 10 работни дни от дата на публикуване на поканата.

Приложение:

1. Заявление (по образец).

2. Декларация за обстоятелствата по чл. 2, ал. 1, т. 1, 2 и 3 от Механизма за избор на наблюдатели в КН на СПРЗСР 2023-2027 г. (по образец)

3. Декларация за териториален обхват и обработка на лични данни (по образец).